《绕佛阁 其二 风雨不时，景物悽异，羁人登览，有断肠之音》
清代·陈锐

午晴未准。霜叶匝地，秋色凄紧。巾帻慵整。碧天纵目，汀洲雁无信。

堞楼独凭。烟瘴灭没，琼海千顷。蛮唱悽迥。莫帆落处，潮回蜑家艇。

鸟宿四山黑，倦旅蓬飘迷故径。长痛墓门，陈根连露井。

问树绕慈乌，哀怨谁听。客归须定。愿笠子长镵，黄独同命。

浣征衫、泪痕如绠。

作者简介：陈锐，字伯韬，武陵人。光绪癸巳举人，江苏试用知县。有《抱碧斋诗集》。